**Likumprojekta “Grozījums Meža likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Lai nodrošinātu efektīvu koku izciršanu, iekārtojot un uzturot valsts robežas joslu, patrulēšanas joslu un robežzīmju uzraudzības joslu, likumprojekts “Grozījums Meža likumā” (turpmāk – likumprojekts) paredz noteikt, ka koku ciršanas tiesības un īpašuma tiesības uz nocirstajiem kokiem valsts robežas joslā, patrulēšanas joslā un robežzīmju uzraudzības joslā Iekšlietu ministrija var nodot valsts akciju sabiedrībai “Latvijas valsts meži”.Likumprojekts stājas spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Iekšlietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Latvijas Republikas valsts robežas likuma 8. panta pirmajai daļai valsts robežas drošība ir šajā likumā un citos normatīvajos aktos noteiktais pasākumu kopums valsts robežas neaizskaramības garantēšanai un valsts apdraudējuma novēršanai, savukārt atbilstoši minētā panta trešajai daļai gar valsts sauszemes robežu izveido valsts robežas joslu, bet gar ārējo sauszemes robežu – arī pierobežas joslu un pierobežu. Ievērojot minēto, secināms, ka valsts robežas joslas noteikšana un iekārtošana ir nepieciešama valsts robežas drošības nodrošināšanai.Atbilstoši Latvijas Republikas valsts robežas likuma 6. panta pirmajai daļai robežapsardzības sistēma ir vairāku pasākumu komplekss, kurā ir ietverta robežkontroles koordinācija un īstenošana pie ārējās robežas un valsts iekšienē, pasākumi pie iekšējās robežas un valsts iekšienē, kas veicami, lai kompensētu robežkontroles atcelšanu pie iekšējās robežas, informācijas apmaiņa, sadarbība pārrobežu organizētās noziedzības apkarošanā, kā arī robežapsardzības jomā konstatēto draudu un risku analīze. Savukārt atbilstoši Latvijas Republikas valsts robežas likuma 6. panta otrajai daļai robežapsardzības sistēmas izveidošanas mērķis ir nodrošināt kārtības uzturēšanu uz valsts robežas, pierobežā un robežšķērsošanas vietās, veikt personu, mantu un preču pārbaudes robežšķērsošanas vietās, kontrolēt uzturēšanās kārtību uz valsts robežas, pierobežā un robežšķērsošanas vietās, nodrošināt valsts robežas un tās infrastruktūras objektu neaizskaramību uz valsts robežas, pierobežā, iekšējos ūdeņos, jūras piekrastē un robežšķērsošanas vietās.Saskaņā ar Latvijas Republikas valsts robežas likuma 13. panta pirmo daļu, lai iezīmētu valsts sauszemes robežas atrašanos dabā visā tās garumā, kā arī radītu robežapsardzības sistēmas pastāvēšanai nepieciešamos apstākļus pie ārējās robežas, Ministru kabinets nosaka noteikta platuma valsts robežas joslu. Līdz ar to valsts robežas joslas noteikšana gar ārējo robežu ir nepieciešama arī, lai nodrošinātu robežapsardzības sistēmas pastāvēšanai nepieciešamos apstākļus.Valsts robežas joslas iekārtošanas un uzturēšanas prasības pašreiz ir noteiktas Ministru kabineta 2016. gada 3. maija noteikumos Nr. 268 “Latvijas Republikas valsts robežas joslas iekārtošanas un uzturēšanas noteikumi” (turpmāk – Noteikumi Nr. 268). Atbilstoši Noteikumos Nr. 268 noteiktajam valsts robežas joslā tiek ierīkotas vairākas zonas: robežzīmju novērošanas zona, patruļtakas zona, brīvās novērošanas zona.Lai nodrošinātu, ka valsts robežas joslā tiek ierīkotas Noteikumos Nr. 268 minētās zonas, kā arī tiktu nodrošināta valsts robežas pārredzamība, Noteikumu Nr. 268 4. punkts paredz, ka valsts robežas joslu iekārto, attīrot to no kokiem, krūmiem, to saknēm un nolīdzinot augsnes virsējo kārtu. Vienlaikus Noteikumu Nr. 268 22.5. apakšpunkts paredz, ka valsts robežas joslas uzturēšanai veic attīrīšanu no kokiem, krūmiem un to saknēm.Atbilstoši Latvijas Republikas valsts robežas likuma 13. panta ceturtajai daļai valstij ir ekskluzīvas īpašuma tiesības uz zemi valsts robežas joslā. Privātpersonu īpašumā esošā zeme valsts robežas joslā ir atsavināma uz vienošanās pamata, bet, ja tādas nav, – atbilstoši Sabiedrības vajadzībām nepieciešamā nekustamā īpašuma atsavināšanas likumam. Līdz ar to zemes vienības, kas nepieciešamas valsts robežas joslas noteikšanai un iekārtošanai, tiek atsavinātas atbilstoši Sabiedrības vajadzībām nepieciešamā nekustamā īpašuma atsavināšanas likumam un nostiprinātas zemesgrāmatā uz valsts vārda Iekšlietu ministrijas personā.Nereti valsts robežas joslā ietilpstošajās zemes vienībās aug koki, kuri, lai nodrošinātu valsts robežas joslas iekārtošanu atbilstoši Noteikumos Nr. 268 minētajām prasībām un valsts robežas pārredzamību, ir izcērtami.Ņemot vērā, ka koki tiek cirsti valsts īpašumā esošā zemē, tie atbilstoši Publiskas personas mantas atsavināšanas likumam pēc nociršanas ir atzīstami par publiskas personas kustamo mantu. Tā kā nocirstie koki nav nepieciešami valsts robežas joslas iekārtošanai, koku atsavināšana notiek Publiskas personas mantas atsavināšanas likumā noteiktajā kārtībā.Atbilstoši Publiskas personas mantas atsavināšanas likuma 3. panta pirmajai daļai publiskas personas mantas atsavināšanas pamatveids ir pārdošana izsolē, taču pirms mantas atsavināšanas atbilstoši Publiskas personas mantas atsavināšanas likuma 4. panta pirmajai daļai ir jānoskaidro, vai attiecīgā kustamā manta nav nepieciešama citām valsts iestādēm to funkciju nodrošināšanai. Saskaņā ar Ministru kabineta 2011. gada 1. februāra noteikumu Nr. 109 “Kārtība, kādā atsavināma publiskas personas manta” 20. punktu pirms kustamās mantas nodošanas atsavināšanai attiecīgajai iestādei ir jānoskaidro attiecīgās ministrijas un tās padotībā esošo iestāžu, kā arī citu valsts iestāžu, kapitālsabiedrību un atvasinātu publisku personu vai to iestāžu, sabiedriskā labuma organizāciju un sociālo uzņēmumu vajadzību pēc tās valdījumā vai turējumā esošās tai nevajadzīgās valsts kustamās mantas. Tikai pēc tam, kad Ministru kabineta 2011. gada 1. februāra noteikumos Nr. 109 “Kārtība, kādā atsavināma publiskas personas manta” noteiktajā termiņā neviena valsts iestāde, atvasināta publiska persona, tās iestāde, sabiedriskā labuma organizācija vai sociālais uzņēmums nepiesakās uz ministrijas, tās padotībā esošas iestādes vai kapitālsabiedrības valdījumā vai turējumā esošu nevajadzīgo valsts kustamo mantu, var veikt kustamās mantas atsavināšanu atbilstoši Publiskas personas mantas atsavināšanas likumā noteiktajam.Ņemot vērā kustamās mantas – kokmateriālu – specifiku, valsts iestādes, publiskās personas vai sabiedriskā labuma organizācijas varētu pieteikties uz salīdzinoši maza apjoma kokmateriāliem, bet attiecībā uz liela apjoma kokmateriāliem pastāv risks, ka neviens nepieteiksies. Attiecīgi, ja neviens no iepriekš minētajiem subjektiem nepiesakās, ievērojot Publiskas personas mantas atsavināšanas likumā noteikto, kokmateriālus var pārdot izsolē.Ņemot vērā Publiskas personas mantas atsavināšanas likumā paredzēto kustamās mantas atsavināšanas procedūru, kokmateriālu atsavināšanas process var ilgt vairākus mēnešus, taču ne Iekšlietu ministrijai, ne tās padotībā esošajām iestādēm nav atbilstošu resursu un vietas kokmateriālu uzglabāšanai. Līdz ar to pašreiz nocirstie koki tiek novietoti krautnēs attiecīgajā izcirstajā nekustamajā īpašumā. Ievērojot minēto, apkārtējās vides un laikapstākļu ietekmē pasliktinās nocirsto koku kvalitāte un attiecīgi pazeminās arī kokmateriālu vērtība.Tā kā, iekārtojot valsts robežas joslu, nepieciešams noteiktā laika posmā atbrīvot tās teritoriju no kokiem un attiecīgi nodrošināt šo kokmateriālu izvešanu, Iekšlietu ministrija uz līguma pamata šos darbus varētu uzdot valsts akciju sabiedrībai “Latvijas valsts meži”, kas atbilstoši savai pieredzei un tehniskajām iespējām var efektīvi nodrošināt koku izciršanu un kokmateriālu atsavināšanu. Turklāt, ņemot vērā pašreizējo situāciju uz Latvijas Republikas un Baltkrievijas Republikas robežas, kad pastāv augsti nelegālās migrācijas riski un ir nepieciešams nodrošināt ātru un efektīvu valsts robežas joslas iekārtošanas procesu gar Latvijas Republikas un Baltkrievijas Republikas robežu, tostarp nodrošinot efektīvu koku izciršanas un kokmateriālu atsavināšanas procesu.Vienlaikus likumprojekta “Grozījumi Latvijas Republikas valsts robežas likumā” (VSS 18.02.2021. prot. Nr. 7, 8.§, VSS-128) 3. pantā ietvertā Latvijas Republikas valsts robežas likuma 13. panta piektā daļa paredz, ka vietās, kur gar ārējo robežu valsts robežas josla nav nosakāma (publiskās upes un ezeri) vai to nevar noteikt dabisku šķēršļu (applūstoša vai pārpurvota teritorija, stāvkrasts) dēļ un citā veidā pie ārējās robežas nav iespējams nodrošināt robežapsardzības sistēmas pastāvēšanai nepieciešamos apstākļus, Ministru kabinets var noteikt patrulēšanas joslu. Tāpat likumprojekta “Grozījumi Latvijas Republikas valsts robežas likumā” 3. pantā ietvertā Latvijas Republikas valsts robežas likuma 13. panta septītā daļa paredz, ka teritorija no valsts robežas līdz patrulēšanas joslai ir robežzīmju uzraudzības josla. Līdz ar to vietās, kur gar ārējo robežu valsts robežas josla nav nosakāma (publiskās upes un ezeri) vai to nevar noteikt dabisku šķēršļu (applūstoša vai pārpurvota teritorija, stāvkrasts) dēļ, valsts robežas joslu nenoteiks un neiekārtos, bet varēs noteikt un iekārtot patrulēšanas joslu un robežzīmju uzraudzības joslu.Ņemot vērā, ka minētās joslas pēc būtības attiecīgajās teritorijās gar ārējo robežu aizstās valsts robežas joslu, tad arī patrulēšanas joslā un robežzīmju uzraudzības joslā var būt nepieciešams izcirst kokus, lai nodrošinātu robežapsardzības sistēmai nepieciešamos apstākļus un valsts robežas pārredzamību.Līdz ar to Iekšlietu ministrija uz līguma pamata koku izciršanas darbus patrulēšanas joslā un robežzīmju uzraudzības joslā, kā arī atsavināšanas darbus varētu uzdot valsts akciju sabiedrībai “Latvijas valsts meži”.Vienlaikus norādāms, ka likumprojekts “Grozījumi Latvijas Republikas valsts robežas likumā” neparedz noteikt konkrētu patrulēšanas joslas un robežzīmju uzraudzības joslas platumu. Savukārt atbilstoši likumprojektā “Grozījumi Latvijas Republikas valsts robežas likumā” 3. pantā ietvertajai Latvijas Republikas valsts robežas likuma 13. panta piektajai un sestajai daļai Ministru kabinets varēs noteikt patrulēšanas joslu, turklāt patrulēšanas josla būs jānosaka pēc iespējas tuvāk valsts robežai, vienlaikus nosakot patrulēšanas joslas izvietojumu konkrētā posmā. Līdz ar to patrulēšanas joslas izvietojums un teritorija būs zināma pēc attiecīgā Ministru kabineta noteikumu projekta pieņemšanas. Savukārt atbilstoši likumprojektā “Grozījumi Latvijas Republikas valsts robežas likumā” 3. pantā ietvertajai Latvijas Republikas valsts robežas likuma 13. panta septītajai daļai teritorija no valsts robežas līdz patrulēšanas joslai ir robežzīmju uzraudzības josla. Līdz ar to robežzīmju uzraudzības joslas izvietojums un platums būs atkarīgs no Ministru kabineta noteiktās patrulēšanas joslas.Papildus norādāms, ka atbilstoši likumprojekta “Grozījumi Latvijas Republikas valsts robežas likumā” 3. pantā ietvertajai Latvijas Republikas valsts robežas likuma 13. panta astotajai daļai Ministru kabinets noteiks ne tikai valsts robežas joslas iekārtošanas un uzturēšanas prasības, bet arī patrulēšanas joslas un robežzīmju uzraudzības joslas iekārtošanas un uzturēšanas prasības. Līdz ar to minētajos Ministru kabineta noteikumos, līdzīgi kā tas pašreiz ir noteikts Noteikumos Nr. 268, būs ietverti nosacījumi par koku izciršanu.Tāpat norādām, ka atbilstoši likumprojekta “Grozījumi Latvijas Republikas valsts robežas likumā” 8. pantā ietvertajam Latvijas Republikas valsts robežas likuma 21. pantam Ministru kabinets noteiks ne tikai pierobežas, pierobežas joslas, valsts robežas joslas norādījuma zīmes un informatīvās norādes, bet arī patrulēšanas joslas norādījuma zīmes un informatīvās norādes. Līdz ar to patrulēšanas josla pēc tās noteikšanas dabā tiks iezīmēta ar norādījuma zīmēm un informatīvām norādēm.Tāpat norādāms, ka atbilstoši likumprojekta “Grozījumi Latvijas Republikas valsts robežas likumā” 3. pantā ietvertajai Latvijas Republikas valsts robežas likuma 13. panta desmitajai daļai patrulēšanas joslā un robežzīmju uzraudzības joslā ir spēkā patrulēšanas joslas un robežzīmju uzraudzības joslas režīms. Saskaņā ar likumprojekta “Grozījumi Latvijas Republikas valsts robežas likumā” 4. pantā ietverto Latvijas Republikas valsts robežas likuma 14.1 pantu personu uzturēšanās patrulēšanas joslā un robežzīmju uzraudzības joslā ir aizliegta, izņemot minētajā pantā noteiktajos gadījumos.Ņemot vērā minēto, likumprojekta 1. pants paredz papildināt Meža likuma 4. pantu ar 2.4 daļu, nosakot, ka koku ciršanas tiesības un īpašuma tiesības uz nocirstajiem kokiem valsts robežas joslā, patrulēšanas joslā un robežzīmju uzraudzības joslā Iekšlietu ministrija var nodot valsts akciju sabiedrībai “Latvijas valsts meži”.”Papildus norādāms, ka atbilstoši Latvijas Republikas valsts robežas likuma 13. panta piektajai daļai valsts robežas joslā, kas noteikta gar ārējo robežu, ir spēkā valsts robežas joslas režīms. Saskaņā ar Latvijas Republikas valsts robežas likuma 14. pantu personu uzturēšanās valsts robežas joslā ir aizliegta, izņemot minētajā pantā noteiktajos gadījumos. Tāpat norādāms, ka atbilstoši likumprojekta “Grozījumi Latvijas Republikas valsts robežas likumā” 3. pantā ietvertajai Latvijas Republikas valsts robežas likuma 13. panta desmitajai daļai patrulēšanas joslā un robežzīmju uzraudzības joslā ir spēkā patrulēšanas joslas un robežzīmju uzraudzības joslas režīms. Saskaņā ar likumprojekta “Grozījumi Latvijas Republikas valsts robežas likumā” 4. pantā ietverto Latvijas Republikas valsts robežas likuma 14.1 pantu personu uzturēšanās patrulēšanas joslā un robežzīmju uzraudzības joslā ir aizliegta, izņemot minētajā pantā noteiktajos gadījumos.Līdz ar to valsts robežas josla, kas noteikta gar ārējo robežu, patrulēšanas josla un robežzīmju uzraudzības josla ir valsts interesēs speciālam mērķim noteikta noslēgta josla, uz kuru valstij ir ekskluzīvas īpašuma tiesības, un tās mērķis ir valsts robežas drošība. Attiecīgi valsts robežas joslas, kas noteikta gar ārējo robežu, patrulēšanas joslas un robežzīmju uzraudzības joslas apsaimniekošanu un uzturēšanu regulē Latvijas Republikas valsts robežas likums un tam pakārtotie normatīvie akti, kā arī starptautiskie līgumi. Vienlaikus norādāms, ka, veicot valsts robežas joslas, patrulēšanas joslas un robežzīmju uzraudzības joslas iekārtošanu un uzturēšanu tiks izvērtētas arī normatīvajos aktos vides jomā noteiktās prasības. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta tiesiskais regulējums ietekmēs Iekšlietu ministriju, Valsts robežsardzi, Nodrošinājuma valsts aģentūru. Tāpat likumprojekta tiesiskais regulējums ietekmēs valsts akciju sabiedrību “Latvijas valsts meži”. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. Administratīvā sloga pieaugums netiek prognozēts. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Ar likumprojektu ir saistīts likumprojekts “Grozījums Publiskas personas mantas atsavināšanas likumā”, kas paredz izdarīt grozījumus Publiskas personas mantas atsavināšanas likuma 2. panta trešajā daļā.Tāpat ar likumprojektu ir saistīts likumprojekts “Grozījumi Latvijas Republikas valsts robežas likumā” (VSS 18.02.2021. prot. Nr. 7, 8.§, VSS-128).Vienlaikus ar likumprojektu ir saistīti Ministru kabineta noteikumu projekti, kas izstrādājami, pamatojoties uz likumprojekta “Grozījumi Latvijas Republikas valsts robežas likumā” 3. pantā ietvertās Latvijas Republikas valsts robežas likuma 13. panta piektās daļas, sestās un astotās daļas. Minētajos Ministru kabineta noteikumu projektos atbilstoši Ministru kabinetam dotajam pilnvarojumam ir patrulēšanas joslu izvietojums konkrētā posmā gar ārējo robežu un valsts robežas joslas iekārtošanas un uzturēšanas prasības gar ārējo un iekšējo robežu, kā arī patrulēšanas joslas un robežzīmju uzraudzības joslas iekārtošanas un uzturēšanas prasības. |
| 2. | Atbildīgā institūcija | Iekšlietu ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Likumprojekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Iekšlietu ministrija, Valsts robežsardze, Nodrošinājuma valsts aģentūra, valsts akciju sabiedrība “Latvijas valsts meži”. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar likumprojektu pēc būtības jaunas funkcijas un uzdevumi institūcijām netiek radīti. Likumprojekts institūcijām pieejamos cilvēkresursus neietekmē, kā arī jaunas institūcijas netiks veidotas un esošo institūciju likvidācija vai reorganizācija nav plānota. |
| 3. | Cita informācija | Nav. |

Iekšlietu ministre M. Golubeva

Brača, 67219158

krista.braca@iem.gov.lv

v\_sk = 2221